Έλενα Ασημακοπούλου

Η Έλενα Ασημακοπούλου (Άγιος Στέφανος Αττικής, 27 Ιανουαρίου 1984) είναι Ελληνίδα ηθοποιός, επιχειρηματίας και πρώην μοντέλο.

Το 2006 κέρδισε τον τίτλο Β' Μις Ελλάς στον Διαγωνισμό Ομορφιάς ANT1.

Τα τελευταία χρόνια έχει ιδρύσει εταιρία υποδημάτων, με την επωνυμία «Scarpiamo by Elena Asimakopoulou». Το φυσικό κατάστημα βρίσκεται στη Νέα Ερυθραία Αττικής.

Βιογραφικό
Γεννήθηκε το 1984 στον Άγιο Στέφανο Αττικής όπου και μεγάλωσε. Μετά το σχολείο σπούδασε αισθητική και κομμωτική κι έπειτα ξεκίνησε να εργάζεται σε αυτόν τον τομέα. Το 2006, σε ηλικία 22 ετών, δήλωσε συμμετοχή στα καλλιστεία του ΑΝΤ1, παίρνοντας τελικά τον τίτλο Β' Μις Ελλάς. Τη σεζόν 2006-07 συμμετείχε, ως μοντέλο, στην εκπομπή «Πρωινός καφές», με παρουσιάστρια την Ελεονώρα Μελέτη. Την επόμενη σεζόν, έπειτα από πρόταση του σκηνοθέτη Βασίλη Θωμόπουλου, ανέλαβε έναν από τους βασικούς ρόλους στην σειρά του MEGA «1 μήνας και κάτι».

Μετά το τηλεοπτικό της ντεμπούτο ως ηθοποιός στην σειρά «1 μήνας και κάτι» ακολούθησε ο επίσης πρωταγωνιστικός ρόλος στην σειρά «Η πολυκατοικία». Εκεί, τη σεζόν 2008-09 υποδύθηκε μια άνεργη ηθοποιό την Αλίκη που συγκατοικούσε με την Ελένη (Βασιλική Ανδρίτσου) σε ένα από τα διαμερίσματα της σειράς. Από το 2009 έως το 2011 έπαιξε στην σειρά του ΑΝΤ1, «Ονειροπαγίδα» μαζί με τους Γιώργο Καραμίχο και Μαρία Σολωμού. Το 2011 επέστρεψε στην «Η πολυκατοικία», κάνοντας μία γκεστ εμφάνιση στο τελευταίο επεισόδιο. Τις σεζόν 2012-14 εμφανίστηκε σε κάποια επεισόδια της σειράς του MEGA, «Με τα παντελόνια κάτω», ενώ τη σεζόν 2014-15 είχε έναν από τους βασικούς ρόλους στην σειρά «Κλεμμένα όνειρα».

Τη σεζόν 2015-16 ασχολήθηκε με την τηλεπαρουσίαση. Πιο συγκεκριμένα ήταν συμπαρουσιάστρια της Ναταλίας Γερμανού στην εκπομπή του Epsilon TV, «Namaste». Τη σεζόν 2018-19 πρωταγωνίστησε στην σειρά του OPEN, «Για Πάντα Παιδιά» μαζί με τους Αποστόλη Τότσικα, Νίκο Πουρσανίδη, Λεωνίδα Καλφαγιάννη και Τζένη Θεωνά. Τη σεζόν 2022-23 έπαιξε στην σειρά του ΣΚΑΪ, «Άγρια γη» ενώ τη σεζόν 2023-24 πρωταγωνίστησε στην σειρά του STAR, «Στα Σύνορα».

Προσωπική ζωή
Το 2007 έγινε ζευγάρι με τον Ιταλό -τότε- ποδοσφαιριστή Μπρούνο Τσιρίλο. Στις 4 Οκτωβρίου 2010 παντρεύτηκαν με πολιτικό γάμο και δύο μήνες αργότερα, στις 13 Δεκεμβρίου, γεννήθηκε η κόρη τους, Μαρία-Ροζάρια. Παντρεύτηκαν επίσης και με θρησκευτικό γάμο, που έγινε στις 19 Μαΐου 2018, ενώ τον Ιούνιο του 2022 ανακοινώθηκε ο χωρισμός τους.

Από το 2024 μέχρι το 2025 ήταν σε σχέση με τον Έλληνα πρώην καλαθοσφαιριστή Κώστα Τσαρτσαρή.

Παραπομπές

Κατηγορία:Ελληνίδες ηθοποιοί τηλεόρασης
Κατηγορία:Ελληνίδες επιχειρηματίες